Projekt CPT Slovakia – budovanie kapacít pre vzdelávanie pracovníkov štátnej správy v otázkach európskej integrácie

Odbor komunikačnej stratégie a vzdelávania (OKSAV) zriadený v rámci sekcie pre európske záležitosti ÚV SR plní od roku 1999 úlohy hlavného koordinátora vzdelávania pracovníkov štátnej správy v rámci integračného procesu. Vzdelávacie aktivity sú vykonávané na základe Koncepcie vzdelávania pracovníkov štátnej správy v rámci integračného procesu, ktorá bola schválená uznesením vlády SR č. 320 zo dňa 28. 4. 1999. 
Pravidelné správy Európskej komisie o pripravenosti na členstvo v EÚ vysoko vyzdvihovali dosiahnutý pokrok, avšak zároveň zdôrazňovali potrebu ďalšieho posilnenia administratívnych kapacít. Pravidelná správa za rok 2002 konštatuje, že v poslednej fáze prístupového procesu, ako aj v rámci prípravy na prevzatie zodpovednosti súvisiacej s členstvom v EÚ, naďalej zostáva priestor pre podstatné zlepšenie v budovaní administratívnych kapacít verejného sektoru Slovenskej republiky. Slovenská republika bola viackrát upozornená na skutočnosť, že od zabezpečenia kvalitných, administratívnych štruktúr priamo závisí možnosť čerpať a efektívne využívať prostriedky z EÚ, ktoré by mohla získať po vstupe do EÚ.
Programové vyhlásenie vlády SR vo svojom úvode konštatuje, že vláda je odhodlaná a pripravená – v spolupráci so všetkými občanmi – urobiť rozhodujúce kroky, ktorými Slovensko definitívne vstúpi do spoločenstva európskych demokracií tak, aby zaujalo v európskom spoločenstve dôstojné, rešpektované a zodpovedné postavenie.
Projekt CPT Slovakia – budovanie kapacít pre vzdelávanie zamestnancov štátnej správy v otázkach európskej integrácie (Continuous Professional Training = pokračujúce odborné vzdelávanie) vytvorí predpoklady pre úspešné čerpanie prostriedkov zo štrukturálnych fondov a Kohézneho fondu po vstupe Slovenskej republiky do EÚ.
	Projekt sa uskutočňuje v rámci bilaterálnej spolupráce s Dánskym kráľovstvom. Dánske ministerstvo zahraničných vecí vyčlenilo na predkladaný projekt 1 000 000 Dk. Vo výberovom konaní zvíťazila Dánska škola verejnej správy, ktorá projekt realizuje spolu s odborom komunikačnej stratégie a vzdelávania ÚV SR.
Dánski partneri projekt CPT už úspešne uskutočnili v Estónsku, Lotyšsku a Chorvátsku. V Slovenskej republike je zameraný na prípravu školiteľov na prednášanie odborných prednášok pre zamestnancov štátnej správy o podmienkach úspešného využívania štrukturálnych fondov a Fondu súdržnosti EÚ. 
      Súčasťou projektu je asistencia pri vypracovávaní rámca národnej stratégie vzdelávania zamestnancov štátnej správy. Vypracovanie rámca národnej stratégie vzdelávania a novej koncepcie vzdelávania zamestnancov štátnej správy v oblasti európskej integrácie sa zrealizuje v úzkej spolupráci s Úradom pre štátnu službu. Hlavným poradcom bude pán Michael Kümmel, ktorého činnosť bude financovaná dánskou stranou.
	Projekt CPT Slovakia poskytne špecializovaný seminár pre poslancov NR SR a pracovníkov Kancelárie NR SR. Pri zabezpečení tejto časti projektu bude OKSAV úzko spolupracovať s parlamentným inštitútom NR SR, ktorý zodpovedá za vzdelávanie poslancov NR SR a pracovníkov Kancelárie NR SR.    

A.	Ciele projektu

-	vytvorenie skupiny školiteľov v SR na čiastočný úväzok, ktorí budú pripravovaní na prednášanie jedného všeobecného modulu o Európskej únii a piatich špecializovaných modulov o využívaní štrukturálnych fondov a Kohézneho fondu EÚ
-	vytvorenie stálej databázy školiteľov pre rozvoj a realizáciu vysokokvalifikovaného a  flexibilného vzdelávania pre cieľové skupiny zamestnancov štátnej správy v otázkach priamo súvisiacich so vstupom a integračným procesom, s cieľom prispieť k odstráneniu  informačných medzier v rámci administratívnych kapacít štátnej správy
-	poskytnutie školenia pre 400 zamestnancov štátnej správy  v otázkach súvisiacich s integračným procesom  a využívaním štrukturálnych fondov a Kohézneho fondu EÚ 
-	vypracovanie novej stratégie vzdelávania zamestnancov štátnej správy v otázkach európskej integrácie 

B.	Cieľové skupiny

-	zamestnanci ústredných orgánov štátnej správy, regionálnej a miestnej štátnej správy podieľajúci sa priamo na procese využívania štrukturálnych fondov alebo Kohézneho fondu EÚ (vyškolenie 150 pracovníkov)
-	zamestnanci ústredných orgánov štátnej správy podieľajúci sa priamo na integračnom procese (vyškolenie 100 pracovníkov)
-	novoprijatí zamestnanci ústredných orgánov štátnej správy (uznesenie vlády SR č.702/01) (vyškolenie 100 pracovníkov)
-	novozvolení poslanci Národnej rady SR (vyškolenie 25 poslancov)
-	pracovníci Kancelárie Národnej rady SR (vyškolenie 25 pracovníkov)

C.	Trvanie projektu

Projekt bude trvať 10 mesiacov (marec – december 2003).

D.	Prehľad aktivít

Odbor komunikačnej stratégie a vzdelávania Úradu vlády SR zabezpečí nasledovné vstupy:

-	priame financovanie odmien slovenským školiteľom počas trvania projektu  (vyškolenie  a samostatné prednášanie) – pozri prílohu č. 2. rozpočet
-	dvaja pracovníci OKSAV-u budú k dispozícii pre projektový manažment, administráciu a logistiku
-	školitelia budú k dispozícii ÚV SR (OKSAV) pre vzdelávanie v priebehu mesiacov marec – jún 2003
-	zabezpečí účasť zamestnancov odvetvových ministerstiev a iných štátnych inštitúcií na vzdelávacích aktivitách
-	zabezpečí didaktické prostriedky pre vzdelávanie (meotar, bielu tabuľu, flip chart atď.)
-	zamestnanci OKSAV-u  budú  k dispozícii pre vypracovanie novej koncepcie vzdelávania zamestnancov štátnej správy v otázkach európskej integrácie pre obdobie vstupu SR do EÚ

Špecifikovaný plán činnosti je obsahom prílohy č. 1

E. Rozpočet projektu

-	Celkový príspevok dánskej strany na financovaní projektu je stanovený na 1 milión dánskych korún (cca. 135.000 eur).
-	Spolufinancovanie slovenskej strany (finančné a nefinančné) sa vyžaduje na pokrytie lokálnych nákladov a na odmeny lokálnych expertov/školiteľov v celkovej sume 783 945,- Sk. Celková čiastka priameho národného spolufinancovania zo slovenskej strany je požadovaná na 800 000,- Sk.

Odôvodnenie nevyhnutnosti finančného zabezpečenia z prostriedkov rezervy vlády

Na základe predbežných rokovaní medzi Úradom vlády SR a Ministerstvom zahraničných vecí Dánska za účasti predstaviteľov veľvyslanectva Dánskeho kráľovstva v SR v novembri 2002, pristúpila dánska strana k výberu vzdelávacej inštitúcie na realizáciu CPT Projektu Slovakia. Úrad vlády SR obdržal víťazný projekt vypracovaný Dánskou školou verejnej správy (DSPA) dňa 28. januára 2003. Odbor komunikačnej stratégie a vzdelávania prikročil bezodkladne k prípravám projektu. OKSAV prerokoval možnosť uvoľnenia finančných prostriedkov z rezervy vlády s príslušným odborom MF SR. Materiál bol predložený na zasadnutie Porady ekonomických ministrov vlády SR. Vzhľadom na tú skutočnosť, že predložený projekt predpokladá ukončenie aktivít dánskej strany v júni 2003, OKSAV začal v marci 2003 s výberovým konaním školiteľov CPT Projektu. 
Odbor komunikačnej stratégie a vzdelávania nemá vyčlenené osobitné prostriedky na vzdelávacie aktivity, preto nie je možné nahradiť požadované prostriedky iným zdrojom financovania.

Špecifikovaný rozpočet je obsahom prílohy č. 2